2024 m. sausio 19 d. Corte suprema di cassazione (Italija) pateiktas prašymas priimti prejudicinį sprendimą byloje G.L. / AB SpA
(Byla C-38/24, Bervidi1 )
Proceso kalba: italų
Prašymą priimti prejudicinį sprendimą pateikęs teismas
Corte suprema di cassazione
Šalys pagrindinėje byloje
Kasatorė: G.L.
Kita kasacinio proceso šalis: AB SpA
Prejudiciniai klausimai
1.    Ar Sąjungos teisė, prireikus taip pat remiantis Jungtinių Tautų neįgaliųjų teisių konvencija, turi būti aiškinama taip, kad sunkią negalią turinčio nepilnamečio šeimos nario slaugytojas, kuris teigia patyręs netiesioginę diskriminaciją darbo aplinkoje dėl savo vykdomos priežiūros veiklos, turi teisę remtis apsauga nuo diskriminacijos, kuri būtų suteikiama tam pačiam neįgaliam asmeniui, jei šis asmuo būtų darbuotojas, pagal 2000 m. lapkričio 27 d. Tarybos direktyvą 2000/78/EB, nustatančią vienodo požiūrio užimtumo ir profesinėje srityje bendruosius pagrindus1 ?
2.    Jeigu į pirmąjį klausimą būtų atsakyta teigiamai, ar Sąjungos teisė, prireikus taip pat remiantis Jungtinių Tautų neįgaliųjų teisių konvencija, turi būti aiškinama taip, kad pirmiau minėto slaugytojo darbdavys privalo sudaryti tinkamas sąlygas, kad užtikrintų, jog ir šio slaugytojo naudai būtų laikomasi vienodo požiūrio principo kitų darbuotojų atžvilgiu, remiantis 2000 m. lapkričio 27 d. Tarybos direktyvos 2000/78/EB, nustatančios vienodo požiūrio užimtumo ir profesinėje srityje bendruosius pagrindus, 5 straipsnyje numatytu neįgaliesiems taikomu modeliu?
3.    Jeigu į pirmąjį ir (arba) antrąjį klausimus būtų atsakyta teigiamai, ar Sąjungos teisė, prireikus taip pat remiantis Jungtinių Tautų neįgaliųjų teisių konvencija, turi būti aiškinama taip, kad slaugytoju pagal 2000 m. lapkričio 27 d. Tarybos direktyvą 2000/78/EB turi būti laikomas bet kuris asmuo, priklausantis šeimos nariams, arba sugyventinis, kuris, nors ir neoficialiai, nemokamai, kiekybiniu požiūriu reikšmingai, išimtinai, nuolat ir ilgą laiką namų aplinkoje rūpinasi asmeniu, kuris dėl savo sunkios negalios negali savarankiškai atlikti kasdienio gyvenimo veiksmų, ir ar Sąjungos teisė turi būti aiškinama taip, kad nagrinėjama slaugytojo apibrėžtis yra platesnė, ar dar siauresnė nei minėta?
____________
1     Šios bylos pavadinimas išgalvotas. Jis neatitinka jokios bylos šalies tikrojo vardo, pavardės ar pavadinimo.
1     OL L 303, 2000, p. 16; 2004 m. specialusis leidimas lietuvių k., 5 sk., 4 t., p. 79.